Kingston Bridge

Kingston Bridge je cestný oblúkový most spájajúci londýnske časti Kingston a Richmond. Pôvodný most stál v týchto miestach už v 12. storočí. Najstaršia známa písomná zmienka o moste pochádza z roku 1193, kedy bol most opravovaný. Počas archeologického výskumu v rokoch 1985 – 1987 bol objavený pôvodný drevený pylón; dendrochronologicky bol jeho vek odhadnutý na rok 1170. V roku 1318 bol stav mostu označený ako havarijný. V stredoveku a novoveku bol most viackrát poškodzovaný (napr. počas Vojny ruží a Wyattovho povstania) a opravovaný. Do dokončenia mosta Putney Bridge v roku 1729 bol Kingston Bridge jediným premostením Temže medzi mostami London Bridge v centrálnom Londýne a Staines Bridge v Staines-upon-Thames (Surrey). V roku 1825 bolo rozhodnuté o stavbe nového mosta. Na návrh nového mosta bol pozvaný architekt Edward Lapidge. Základný kameň bol položený 7. novembra 1825. Otvorený bol 17. júla 1828 Adelou Sasko-Meiningenskou, neskoršou manželkou Viliama IV.. Nový most bol postavený 30 m proti prúdu od staršieho. Dĺžka mosta je 116,4 m, pôvodná šírka 8 m bola v rokoch 1912 – 1914 zväčšená na 17 m; v roku 2000 bol most znovu rozšírený. Hlavné rozpätie je 18,3 m dlhé, dve menšie rozpätia majú dĺžku 17 m a dve rozpätia najbižšie k brehom majú dĺžku 16 m. Výška mosta nad Temžou je 7,29 m. Referencie Iné projekty Commons ponúka multimediálne súbory na tému Kingston Bridge Externé odkazy Kingston Bridge v databáze Structurae